<classify> VIJANA wa Wilaya ya Kinondoni Mkoa wa Dar e Salaam wametakiwa kuchangamkia fursa za mikopo ya fedha zinazotengwa kwa ajili yao ili wajiajiri kwa kuanzisha na kuendeleza biashara za ujasiriamali waondokane na umaskini. Akizungumza katika semina ya siku mbili ya ujasiriamali iliyoandaliwa kwa ajili ya vijana kutoka kata tatu za Makumbusho, Kijitonyama na Mwananyamala, Ofisa Maendeleo ya Jamii na Vijana Manispaa ya Kinondoni, Halima Chodry Kahema amesema vijana wengi wanaogopa kuomba mikopo hiyo inayotolewa kwa masharti nafuu. Vijana wa kiume ndio wanaokwepa zaidi mikopo hiyo, ukilinganisha wa wasichana, imeelezwa. Halmashauri inatenga sehemu ya mapato yake kwa ajili ya kuwakopesha vijana ili wajiajiri waondokane na umaskini. Lakini, kuna kipindi fedha hizi huwa zinabaki kwa sababu ni vijana wachache wanajitokeza, alisema. Kahema aliongeza kuwa kuna vijana, licha ya kuchukua mikopo, wanakuwa hawana nidhamu ya fedha wanayokopeshwa huku akiwashauri kupata mafunzo ya ujasiriamali ili kutimiza malengo yao ya biashara.Aliishukuru asasi ya Pakacha Group iliyoandaa semina hiyo kwa ufadhili wa The Foundation For Civil Society, akisema wanaisaidia serikali kuendana na falsafa ya Rais John Magufuli ya kuwataka vijana wawezeshwe kiuchumi. Mwezeshaji, Andrew Mwaselela kutoka Taasisi ya Fursa Connect Initiative alisema vijana wengi hasa wasomi kutoka vyuoni ndio wanakuwa waoga zaidi, wakiamini wanahitaji mtaji mkubwa kuanzisha biashara, badala ya kuifanyia kazi ile dhana ya ujasiriamali inayosema Fikiri zaidi, Anza kidogo. Alisema ujasiriamali una faida nyingi kama vile kuendeleza uchumi binafsi, uchumi wa familia na uchumi wa nchi. Aliongeza ili mtu awe mjasiriamali mzuri inabidi aangalie fursa za kibiashara, awe na mtaji kutunza na kukuza, awe mbunifu, awe na mawasiliano na wateja na kutoa huduma bora kwa wateja wapya na wale wa zamani.Katibu wa Pakacha Group, Haroun Jongo alisema wanategemea kuandaa semina kama hizo katika siku za usoni ili kufungua fursa nyingi za ujasiriamali kwa vijana, huku akiwashukuru The Foundation For Civil Society kwa ufadhili wenye lengo la kusaidia vijana waondokane na umaskini kwa maslahi ya taifa.Mjasiriamali Martin Bogwe kutoka Kata ya Mwananyamala anayejishughulisha na utengenezaji na uuzaji wa pilipili ya mbilimbi, alisema fursa zipo nyingi akiwataka vijana kuzichangamkia ili kuondokana na utegemezi. Zaidi ya vijana wajasiriamali wapatao 60 wanaojishughulisha na ujasiriamali walishiriki katika semina hiyo ambayo pia maofisa maendeleo kutoka katika kata za Makumbusho, Mwananyamala na Kijitonyama walishiriki.  <topic>: KITAIFA 